ከተማ አስተዳደሩ በበዓል ዝግጅት ጊዜ አደጋ እንዳይከሰት አሳሰበ፡፡
ባሕር ዳር፡ ሚያዝያ 10/2012 ዓ.ም (አብመድ) በትንሳኤ በዓል ዝግጅት ወቅት የእሳት ቃጠሎ እና ሌሎች ድንገተኛ አደጋዎች እንዳይከሰቱ ጥንቃቄ እንዲደረግ የባሕር ዳር ከተማ አስተዳደር አሳሰበ፡፡ መላው የክርስትና ሃይማኖት ተከታዮች የትንሳኤ በዓል ዝግጅት የሚደርጉትም ሆነ የሚገድፉት (ጾም የሚፈቱት) ሌሊት ነው፡፡ በዚህ ጊዜ በድካም፣ በመዘናጋት እና በእንቅልፍ ምክንያት አደጋ እንዳይከሰት ጥንቃቄ ማድረግ እንደሚገባ ነው የባሕር ዳር ከተማ አስተዳደር የእሳትና ድንገተኛ አደጋዎች መከላከል እና መቆጣጠር ቡድን መሪ መንግሥቱ ዘላለም ያሳሰቡት፡፡ከተማ አስተደደሩ በበዓሉ ወቅት ድንገተኛ አደጋዎች የሚከሰቱ ከሆነ ለመከላከልና ለመቆጣጠር በቂ ዝግጅት ማድረጉንም ተናግረዋል፡፡ እንደ አቶ ኅብረተሰቡ የበዓል ዝግጅት ሲያደርግ በከፍተኛ ትንቃቄ እንዲሆን የመከሩት አቶ መንግሥቱ በከተማው የሚፈጠር ድንገተኛ አደጋ የሚኖር ከሆነ በማኛውም ሰዓት በ058 220 00 22 ላይ በመደወል ጥቆማ እንዲደረግ አሳስበዋል፡፡ዘጋቢ፡- ደጀኔ በቀለ